Hõlmine lehtertapp
Hõlmine lehtertapp ehk miina (Ipomoea lobata) on kassitapuliste sugukonda lehtertapu perekonda kuuluv rohttaimeliik. Hõlmine lehtertapp on üheaastane ronitaim. Ta kasvab pärismaisena Kesk- ja Lõuna-Ameerikas, kuid on ilutaimena laialdaselt levinud. Taim võib kasvada kuni viie meetri kõrguseks. Hõlmise lehtertapu lehed on sõrmhõlmised; 10–12 cm pikkused. Õied on torujad, 2 cm pikkused. Need kinnituvad õievarre ühele küljele ja on suunatud samale poole. Esialgu on õied punased, seejärel kollased ja lõpuks valged.